ขสมก.จัดเดินรถรองรับการเดินทางในวันมาฆบูชา เพื่ออำนวยความสะดวกปลอดภัยให้กับประชาชนเดินทางไปไหว้พระและสักการะสิ่งศักดิ์สิทธิ์เสริมสิริมงคลในชีวิต
นายประยูร ช่วยแก้ว รองผู้อำนวยการฝ่ายการเดินรถองค์การ รักษาการในตำแหน่งผู้อำนวยการองค์การขนส่งมวลชนกรุงเทพ หรือ ขสมก. เปิดเผยว่า ในวันมาฆบูชาที่จะถึงนี้ คาดว่าจะมีประชาชนเดินทางไปทำบุญไหว้พระตามสถานที่ต่าง ๆ เป็นจำนวนมาก ขสมก. จึงจัดแผนเดินรถรองรับการเดินทางของประชาชน โดยจัดเดินรถในเส้นทางปกติ ได้เพิ่มจำนวนรถ เที่ยววิ่ง และการเปลี่ยนกะของพนักงานประจำรถ ทั้งกะเช้า กะบ่าย และกะสว่าง จำนวน 118 เส้นทาง พร้อมกับ จัดเดินรถ AIRPORT BUS  เชื่อมต่อท่าอากาศยานกรุงเทพฯ จำนวน 5 เส้นทาง ประกอบด้วย สาย A 1 ท่าอากาศยานดอนเมือง - สถานีรถไฟฟ้า BTS จตุจักร  / สาย A 2 ท่าอากาศยานดอนเมือง - อนุสาวรีย์ชัยสมรภูมิ /สาย A 3 ท่าอากาศยานดอนเมือง – สวนลุมพินี / สาย A 4 ท่าอากาศยานดอนเมือง – สนามหลวง และสาย S 1 ท่าอากาศยานสุวรรณภูมิ – สนามหลวง นอกจากนี้ยังได้จัดเดินรถเชื่อมต่อสถานีขนส่งกรุงเทพ  จำนวน 4 สถานี รวม  36 เส้นทาง ประกอบด้วยสถานีขนส่งกรุงเทพ (จตุจักร) จำนวน 12 เส้นทาง /สถานีขนส่งกรุงเทพ (เอกมัย) จำนวน 8 เส้นทาง สถานีขนส่งกรุงเทพ (สายใต้ใหม่) จำนวน 6 เส้นทาง และสถานีรถไฟหัวลำโพง จำนวน 10 เส้นทาง         สำหรับมาตรการเพื่อความปลอดภัย ขสมก.ได้เข้มงวดตรวจเช็คการซ่อมบำรุงให้เป็นไปตามแผน เช่น ระบบไฟฟ้า ระบบเบรก ประตูเปิด-ปิดอัตโนมัติ การติดตั้งเครื่องดับเพลิง เป็นต้น ให้อยู่ในสภาพพร้อมใช้งาน ก่อนนำรถออกวิ่งให้บริการประชาชน รวมถึงความพร้อมร่างกายของพนักงานขับรถและพนักงานประจำรถ ตรวจวัดแอลกอฮอล์ ตรวจใบอนุญาตขับขี่ก่อนขึ้นปฏิบัติหน้าที่ทุกครั้ง